**Ministru kabineta rīkojuma projekta “Par nekustamā īpašuma Pilsētas laukumā 6, Kuldīgā, Kuldīgas novadā, pirkšanu” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Valsts pārvaldes iekārtas likuma 87.panta pirmās daļas 1.punkts, kas paredz, ka publiska persona privāto tiesību jomā darbojas, veicot darījumus, kas nepieciešami tās darbības nodrošināšanai.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kuldīgas Tehnoloģiju un tūrisma tehnikums (turpmāk – tehnikums), pamatojoties uz Ministru kabineta 2003.gada 16.septembra noteikumu Nr.528 “Izglītības un zinātnes ministrijas nolikums” 24.46.apakšpunktu, ir Izglītības un zinātnes ministrijas (turpmāk – ministrija) padotībā esoša profesionālās izglītības iestāde, kam ar Ministru kabineta 2014.gada 18.februāra rīkojumu Nr.78 “Par profesionālās izglītības kompetences centra statusa piešķiršanu Kuldīgas Tehnoloģiju un tūrisma profesionālajai vidusskolai” ir piešķirts profesionālās izglītības kompetences centra statuss.Tehnikuma ilglaicīga problēma ir tehnikuma funkcijas – izglītojamo izmitināšana dienesta viesnīcā – nodrošināšana. Tehnikuma pārvaldīšanā ir nodota ministrijas valdījumā esošā valsts nekustamā īpašuma (nekustamā īpašuma kadastra Nr.[6201 009 0060](https://www.kadastrs.lv/properties/2500000411?options%5Borigin%5D=property)) Liepājas ielā 33, Kuldīgā, Kuldīgas novadā, sastāvā esošā būve – arodskolas internāts (būves kadastra apzīmējums [6201 009 0060 001](https://www.kadastrs.lv/buildings/2500039329?options%5Bdeep_expand%5D=false&options%5Binline%5D=true&options%5Bnew_tab%5D=false&options%5Borigin%5D=property)) Liepājas ielā 33, Kuldīgā, Kuldīgas novadā, kurā iespējams nodrošināt 70 gultas vietas. Būve ir celta 1878.gadā (ekspluatācijas uzsākšanas gads), kopējā platība 721,40 m2, no kuriem 348 m2 tiek izmantoti izglītojamo izmitināšanai (4,97 m2 vienai personai). Ņemot vērā Veselības inspekcijas 2013.gadā sagatavoto aktu, telpas ir atdalītas ar reģipša sienu, iegūstot istabas, kurās dzīvo četras personas (agrāk dzīvoja astoņas personas), taču tādejādi visas istabas 2.stāvā ir caurstaigājamas. Otrais stāvs, tajā skaitā sanitārie mezgli, nav remontēti kopš septiņdesmitajiem gadiem, dienesta viesnīcai nav atbilstošas virtuves, tā iekārtota foajē paplašinājumā, uz 70 personām ir tikai četras dušas. Veselības inspekcija 2016.gada 25.aprīlī veica plānveida minētās būves kontroli un sagatavoja kontroles aktu Nr.00212616. Lai novērstu kontroles aktā konstatētos trūkumus, nepieciešams veikt būves kapitālo remontu, kas ministrijas ieskatā ir absolūti nelietderīgi, jo kapitālā remonta veikšana neatrisina tehnikuma dienesta viesnīcas problēmu.Tehnikuma pārvaldīšanā ir nodota ministrijas valdījumā esošā valsts nekustamā īpašuma (nekustamā īpašuma kadastra Nr.[6201 009 0050](https://www.kadastrs.lv/properties/2500000403?options%5Borigin%5D=property)) Smilšu ielā 9, Kuldīgā, Kuldīgas novadā, sastāvā esošā būve – dzīvojamā ēka (būves kadastra apzīmējums [6201 009 0050](https://www.kadastrs.lv/properties/2500000403?options%5Borigin%5D=property) 001) Smilšu ielā 9, Kuldīgā, Kuldīgas novadā, kurā iespējams nodrošināt 30 gultas vietas. Būve ir celta 1900.gadā (ekspluatācijas uzsākšanas gads), kopējā platība 314,10 m2. Tajā ir pieejamas tikai divas dušas. Būvei nepieciešams kapitālais remonts, tā atrodas vēsturiskās apbūves zonā un to ir iespējams tikai restaurēt.Abās minētajās būvēs gan Liepājas ielā 33, Kuldīgā, Kuldīgas novadā, gan Smilšu ielā 9, Kuldīgā, Kuldīgas novadā, nav mūsdienu prasībām atbilstošu sadzīves apstākļu. Ņemot vērā normatīvo aktu prasības, vairs nav iespējams palielināt minēto būvju apjomu, savukārt, esošā apjoma ietvaros vairs nav iespējams palielināt gultas vietu skaitu. Citas tehnikuma pārvaldīšanā nodotās būves tiek izmantotas mācību procesa nodrošināšanai un nav pielāgojamas dienesta viesnīcas funkciju veikšanai.Ņemot vērā minēto, tehnikums ir spiests papildus no privātpersonas īrēt telpas Kaļķu ielā 2, Kuldīgā, Kuldīgas novadā, kurās iespējams nodrošināt 40 gultas vietas. Tehnikuma un ministrijas ieskatā tehnikuma funkcijas – izglītojamo izmitināšana dienesta viesnīcā – nodrošināšanai nav piemērots neviens no Finanšu ministrijas piedāvātajiem valsts nekustamajiem īpašumiem:\*) nekustamajā īpašumā (nekustamā īpašuma kadastra Nr.6201 012 0055) Planīcas ielā 71B, Kuldīgā, Kuldīgas novadā, kas sastāv no zemes vienības (zemes vienības kadastra apzīmējums 6201 012 0052) 0,1758 ha platībā, uz kuras atrodas juridiskai personai piederoša būve (bijušās Kuldīgas dzelzbetonu rūpnīcas kādreizējā būve, pašlaik dzīvību apdraudošs grausts ar pilnībā iznīcinātām komunikācijām, iebrukušām nesošām konstrukcijām un pārsegumiem un atrodas līdzīgu graustu kompleksā), nav iespējams izmitināt tehnikuma izglītojamos;\*) nekustamajā īpašumā (nekustamā īpašuma kadastra Nr.6201 014 0145) Pureņu ielā 4, Kuldīgā, Kuldīgas novadā, kas sastāv no zemes vienības (zemes vienības kadastra apzīmējums 6201 014 0145) 0,3870 ha platībā, un nekustamajā īpašuma (nekustamā īpašuma kadastra Nr.6201 027 0036) Riteņu ielā 6, Kuldīgā, Kuldīgas novadā, kas sastāv no zemes vienības (zemes vienības kadastra apzīmējums 6201 027 0036) 0,0641 ha platībā, nav iespējams izmitināt tehnikuma izglītojamos. Ministrijai un tehnikumam nav finanšu līdzekļu jaunas dienesta viesnīcas būves būvniecībai;\*) nekustamais īpašums “Skrundas arodvidusskola” (nekustamā īpašuma kadastra Nr.6229 013 0018), Skrundas pagastā, Skrundas novadā, atrodas ģeogrāfiski tālu no tehnikuma mācību īstenošanas vietas Kuldīgas pilsētā (tehnikuma izglītojamajiem, lai nokļūtu no dienesta viesnīcas Skrundā uz mācību īstenošanas vietu Kuldīgā, būtu katru dienu jāmēro 10 km līdz Skrundai un pēc tam 35 km no Skrundas līdz Kuldīgai). Ministrija minēto valsts nekustamo īpašumu ir nodevusi Finanšu ministrijas valdījumā, jo tas nav piemērots un nepieciešams ministrijas, tehnikuma un citu ministrijas padotībā esošo iestāžu funkciju nodrošināšanai. Valsts akciju sabiedrības “Privatizācijas aģentūra” pārstāve 2016.gada 23.maija elektroniskā pasta vēstulē ir informējusi ministriju, ka valsts akciju sabiedrībai “Privatizācijas aģentūra” nav piemērotu telpu/būvju Kuldīgā dienesta viesnīcas vajadzībām.Kuldīgas novada pašvaldības priekšsēdētāja 2016.gada 23.marta elektroniskā pasta vēstulē ir informējusi ministriju, ka atbalsta nekustamā īpašuma iegādi dienesta viesnīcas darbības nodrošināšanai.Katru gadu tehnikumam nepieciešamas papildu 20 – 30 gultas vietas (kopā vismaz 160 gultas vietas), kuras tehnikums nespēj nodrošināt, un potenciālie tehnikuma izglītojamie šī iemesla dēļ vai nu vispār neturpina izglītību vai turpina mācības vidusskolā savā dzīvesvietā. Pamatojoties uz tehnikuma sniegto informāciju, ja steidzami netiks atrisināts jautājums par iespēju tehnikumam nodrošināt izglītojamos ar iespēju apmesties dienesta viesnīcā, ir apdraudēta tehnikuma veiksmīga darbība. Turklāt, šādā gadījumā ir apdraudēta arī darbības programmas “Izaugsme un nodarbinātība” 8.1.3.specifiskā atbalsta mērķa “Palielināt modernizēto profesionālās izglītības iestāžu skaitu” ietvaros tehnikumam noteikto atbalstāmo darbību īstenošana 6 020 389 *euro* apmērā.Ministrijas un tehnikuma ieskatā veiksmīgākais un lietderīgākais situācijas risinājums būtu nekustamā īpašuma (nekustamā īpašuma kadastra Nr.6201 010 0043) Pilsētas laukumā 6, Kuldīgā, Kuldīgas novadā (turpmāk – nekustamais īpašums), pirkšana. Nekustamais īpašums sastāv no zemes vienības 0,1568 ha platībā (zemes vienības kadastra apzīmējums 6201 010 0043) un būves – viesnīcas (būves kadastra apzīmējums 6201 010 0043 001) un ir ierakstīts Kuldīgas rajona tiesas Zemesgrāmatu nodaļas Kuldīgas pilsētas zemesgrāmatas nodalījumā Nr.1025 uz sabiedrības ar ierobežotu atbildību “KOLONNA INVEST” (turpmāk – Sabiedrība) vārda. Nekustamā īpašuma kadastrālā vērtība, pamatojoties uz Nekustamā īpašuma valsts kadastra informācijas sistēmā pieejamajiem datiem, ir 163 436 *euro*, savukārt, atbilstoši nekustamā īpašuma novērtējumam nekustamā īpašuma tirgus vērtība 2015.gada 20.jūnijā tika noteikta 193 000 *euro* apmērā un piespiedu pārdošanas vērtība 115 800 *euro* apmērā.Pamatojoties uz Sabiedrības maksātnespējas administratora Jāņa Bērziņa 2016.gada 2.marta vēstulē Nr.1-16/174 “Par maksātnespējīgās SIA “KOLONNA INVEST” īpašumu Pilsētas laukumā 6, Kuldīgā” sniegto informāciju, ar 2011.gada 1.septembra Rīgas pilsētas Vidzemes priekšpilsētas tiesas lēmumu civillietā Nr.C30412610 tika izbeigts Sabiedrības tiesiskās aizsardzības process un pasludināts Sabiedrības maksātnespējas process, par administratoru maksātnespējas procesā ieceļot sertificētu administratoru Jāni Bērziņu (sertifikāta Nr.00436). Vienlaikus administrators ir informējis tehnikumu, ka ir gatavs atsavināt valstij maksātnespējīgajai Sabiedrībai piederošo nekustamo īpašumu par summu 86 850 *euro* (šī piedāvātā summa ir vairāk kā uz pusi mazāka kā nekustamā īpašuma tirgus vērtība, kā arī gandrīz par 30 000 *euro* mazāka kā nekustamā īpašuma piespiedu pārdošanas vērtība). Papildus administrators ir informējis ministriju, ka par nekustamo īpašumu noslēgtie nomas līgumi, pamatojoties uz Civillikuma 2168.panta otrajā daļā noteikto, tiks izbeigti līdz ar nekustamā īpašuma īpašuma tiesību maiņu. Nekustamajā īpašumā iespējams nodrošināt 185 gultas vietas esošajos (jau izveidotajos) numuriņos, papildu resursi citu telpu pielāgošanai dienesta viesnīcas numuriņiem un gultas vietu iekārtošanai nebūs nepieciešami, līdz ar to, iegādājoties nekustamo īpašumu, pilnībā tiktu atrisināta tehnikuma funkcijas – izglītojamo izmitināšana dienesta viesnīcā – nodrošināšana. Šādā gadījumā tehnikumam vairs nebūtu jāīrē telpas no privātpersonas Kaļķu ielā 2, Kuldīgā, Kuldīgas novadā, kā arī tehnikuma funkciju nodrošināšanai vairs nebūtu nepieciešams valsts nekustamais īpašums (nekustamā īpašuma kadastra Nr.[6201 009 0050](https://www.kadastrs.lv/properties/2500000403?options%5Borigin%5D=property)) Smilšu ielā 9, Kuldīgā, Kuldīgas novadā (tiks risināts jautājums par minētā valsts nekustamā īpašuma nodošanu Kuldīgas novada pašvaldības īpašumā vai nodošanu citas ministrijas valdījumā). Savukārt, valsts nekustamā īpašuma (nekustamā īpašuma kadastra Nr.[6201 009 0060](https://www.kadastrs.lv/properties/2500000411?options%5Borigin%5D=property)) Liepājas ielā 33, Kuldīgā, Kuldīgas novadā, sastāvā esošā būve – arodskolas internāts (būves kadastra apzīmējums [6201 009 0060 001](https://www.kadastrs.lv/buildings/2500039329?options%5Bdeep_expand%5D=false&options%5Binline%5D=true&options%5Bnew_tab%5D=false&options%5Borigin%5D=property)) Liepājas ielā 33, Kuldīgā, Kuldīgas novadā, joprojām tiks izmantota tehnikuma funkciju nodrošināšanai – 1. un 2.stāvā tiks izvietotas mācību laboratorijas un mācību klases, savukārt, 3.stāvā tiks izveidota mācību viesnīca.Nekustamajā īpašumā veicamie nepieciešamie remonta darbi (nepieciešams veikt kārtējo remontu sanitārajos mezglos – tualetēs un dušu telpās, pilnībā nomainot aprīkojumu, kā arī ieejas vējtvera modernizēšanu un avārijas izejas kāpņu nostiprināšanu, lai iekārtotu mūsdienīgu tehnikuma dienesta viesnīcu, jo viesnīcas istabiņās kapitālais remonts jau ir veikts, šobrīd šim mērķim tehnikumam ir rezervēti 26 804 *euro*), kā arī nekustamā īpašuma uzturēšanas izdevumi tiks veikti tehnikumam apstiprinātā budžeta ietvaros.Atbilstoši Maksātnespējas likuma 4.panta pirmajai daļai juridiskās personas maksātnespējas process ir tiesiska rakstura pasākumu kopums, kura ietvaros no parādnieka mantas tiek segti kreditoru prasījumi, lai veicinātu parādnieka saistību izpildi. Pamatojoties uz Maksātnespējas likuma 73.panta pirmo un otro daļu, kreditoru prasījumi pret parādnieku iesniedzami administratoram mēneša laikā no dienas, kad maksātnespējas reģistrā izdarīts ieraksts par parādnieka maksātnespējas procesa pasludināšanu. Ja kreditors nokavējis minēto termiņu, viņš savu prasījumu pret parādnieku var iesniegt termiņā, kas nav ilgāks par sešiem mēnešiem no dienas, kad maksātnespējas reģistrā izdarīts ieraksts par parādnieka maksātnespējas procesa pasludināšanu, bet ne vēlāk kā līdz dienai, kad Maksātnespējas likumā noteiktajā kārtībā sastādīts kreditoru prasījumu apmierināšanas plāns. Pēc šā termiņa beigām iestājas noilgums, līdz ar to kreditors zaudē kreditora statusu un savas prasījuma tiesības pret parādnieku. No minētā secināms, ka iesniegtie kreditoru prasījumi tiks apmierināti Maksātnespējas likumā noteiktajā kārtībā, maksātnespējas procesa normatīvais regulējums neparedz nekustamā īpašuma ieguvējam (Latvijas valstij ministrijas personā) pārņemt Sabiedrības parādsaistības.Ministrijai, slēdzot pirkuma līgumu par nekustamā īpašuma pirkšanu, ir jāievēro Civillikuma normas. Saskaņā ar Civillikuma 2002.pantā noteikto, pirkums ir līgums, ar ko viena puse apsola otrai par norunātas naudas summas samaksu atdot zināmu lietu vai tiesību, līdz ar to šāds līgums nodrošina pušu autonomijas principu, atļaujot pusēm savstarpēji vienoties par pirkuma līguma būtiskajām sastāvdaļām, tajā skaitā arī par pirkuma maksu. Sabiedrības administrators ir piedāvājis ministrijai nekustamā īpašuma pirkuma līguma projektu (turpmāk – līguma projekts), kas nepieciešamības gadījumā un pilnas juridiskās analīzes rezultātā tiks precizēts.Līguma projekta 3.1.apakšpunkts paredz, ka pārdevējs apliecina un garantē, ka nekustamā īpašuma pārdošana ir paredzēta un atļauta pārdevēja sanācijas plānā, kā arī pārdevējs apliecina, ka nekustamais īpašums nav nevienam citam atsavināts vai atdāvināts, nav nodots patapinājumā, par to nav strīda, kā arī nekustamais īpašums nav apgrūtināts ar parādiem, saistību un lietu tiesībām. Vienlaikus pārdevējs garantē, ka līdz pircēja īpašumtiesību uz nekustamo īpašumu reģistrēšanas zemesgrāmatā brīdim pārdevējs neveiks nekādas darbības, kas pasliktinātu nekustamā īpašuma tiesisko, faktisko un vizuālo stāvokli. Līguma projekta 3.3.apakšpunkts paredz, ka pārdevējs uzņemas pilnu materiālu atbildību pret pircēju par visiem trešo personu prasījumiem attiecībā uz nekustamo īpašumu, kuru tiesiskais pamats radies līdz pircēja īpašumtiesību uz nekustamo īpašumu reģistrācijai zemesgrāmatā. Ministrija garantē, ka minētie nosacījumi tiks iekļauti pirkuma līgumā.Sabiedrības administrators 2016.gada 27.maija elektroniskā pasta vēstulē informē, ka pieņēmums, ka nekustamais īpašums var kļūt par bezsaimnieka mantu un piekrist valstij, ir neiespējams.Saskaņā ar Maksātnespējas likuma 64.panta pirmās daļas 3.punktu pēc juridiskās personas maksātnespējas procesa pasludināšanas administrators veic kārtējos nodokļu un nodevu maksājumus normatīvajos aktos noteiktajā kārtībā. Atbilstoši Maksātnespējas procesa 73.panta 11.daļai nodokļu administrācijas prasījumi, kas radušies pēc maksātnespējas procesa pasludināšanas un ir tieši saistīti ar parādnieka darījumiem, kas veikti līdz dienai, kad pasludināts maksātnespējas process, ir piesakāmi kā kreditora prasījumi Maksātnespējas likumā noteiktajā kārtībā. Pamatojoties uz likuma “Par nekustamā īpašuma nodokli” 9.panta trešo daļu, ja īpašumu atsavina vai dāvina, zemesgrāmatā īpašnieka maiņu var reģistrēt pēc tam, kad ir nomaksāts nodokļa pamatparāds, soda nauda un nokavējuma nauda, kā arī veikts nodokļa maksājums par taksācijas gadu, kurā notiek īpašnieka maiņa, un zemesgrāmatu nodaļa par to ir pārliecinājusies tiešsaistes datu pārraides režīmā. Tomēr, minētā panta ceturtā daļa paredz izņēmuma gadījumu – likuma “Par nekustamā īpašuma nodokli” 9.panta trešo daļu nepiemēro, ja īpašums tiek atsavināts, veicot maksātnespējas procesu vai gadījumos, kad nodokļa administrācija veic bezstrīda piedziņu, vēršot to uz parādnieka mantu atbilstoši likumam “[Par nodokļiem un nodevām](http://likumi.lv/ta/id/33946-par-nodokliem-un-nodevam)”. Saskaņā ar ministrijas rīcībā esošo informāciju Sabiedrībai ir nekustamā īpašuma nodokļa parāds, Sabiedrības administrators 2016.gada 27.maija elektroniskā pasta vēstulē informē, ka šis parāds tiks iekļauts maksātnespējas procesa izmaksās un segts Maksātnespējas likumā paredzētajā kārtībā.Pamatojoties uz Sabiedrības vajadzībām nepieciešamā nekustamā īpašuma atsavināšanas likuma (turpmāk – Likums) 2.pantu, nekustamo īpašumu atsavina valsts aizsardzības, vides aizsardzības, veselības aizsardzības vai sociālās nodrošināšanas vajadzībām, sabiedrībai nepieciešamu kultūras, izglītības un sporta objektu, inženierbūvju un inženierkomunikāciju būvniecībai vai transporta infrastruktūras attīstībai, kā arī citu sabiedrības vajadzību nodrošināšanai, ja šis mērķis nav sasniedzams ar citiem līdzekļiem. Likuma 3.pants nosaka, ka nekustamā īpašuma atsavināšanu sabiedrības vajadzībām ierosina un veic valsts pārvaldes iestāde vai pašvaldība, kuras kompetencē ir attiecīgo sabiedrības vajadzību nodrošināšana. Atbilstoši Likuma 4.pantam nekustamā īpašuma atsavināšana sabiedrības vajadzībām notiek, vienojoties par labprātīgu nekustamā īpašuma atsavināšanu vai atsavinot to piespiedu kārtā uz atsevišķa likuma pamata.Ministrijas ieskatā konkrētā situācija vērtējama kā izņēmuma gadījums un Likums nekustamā īpašuma pirkšanas gadījumā nav piemērojams, jo:1. nekustamā īpašuma atsavināšanu nav ierosinājusi ministrija, bet gan Sabiedrība, kuras vārdā, pamatojoties uz Maksātnespējas likuma 64.panta pirmās daļas 1.punktu, darbojas Sabiedrības maksātnespējas administrators J.Bērziņš ar visām normatīvajos aktos, Sabiedrības statūtos vai līgumos paredzētajām pārvaldes institūciju tiesībām, pienākumiem un atbildību, savukārt, ministrija, izvērtējot piedāvājumu, ir atzinusi to par lietderīgāko;
2. Likums jebkurā gadījumā paredz piespiedu atsavināšanu (ja nav iespējams vienoties labprātīgā kārtā, atsavināšana notiek piespiedu kārtā uz atsevišķa likuma pamata), tomēr konkrētajā situācijā iniciatīva ir nākusi no Sabiedrības maksātnespējas administratora un ministrijas ieskatā, izvērtējot lietderības apsvērumus, šis piedāvājums ir labākais esošās situācijas risinājums;
3. Likuma 2.pantā norādītais mērķis ir sasniedzams ar citiem līdzekļiem – ļaujot ministrijai Valsts pārvaldes iekārtas likuma 87.panta pirmās daļas 1. punktā noteiktajā kārtībā darboties privāto tiesību jomā, veicot darījumus, kas nepieciešami tās darbības nodrošināšanai.

Vienlaikus ministrija norāda, ka Sabiedrības administrators ir informējis ministriju, ka gadījumā, ja steidzami netiks pieņemts lēmums par nekustamā īpašuma iegādi tehnikuma funkciju nodrošināšanai, viņš šā gada jūnija pirmajā pusē organizēs nekustamā īpašuma izsoli, kā rezultātā iespēja iegādāties nekustamo īpašumu tehnikuma funkciju nodrošināšanai, līdz ar to arī tehnikuma normāla funkcionēšana, ir apdraudēta vai pat neiespējama.Ņemot vērā iepriekš minēto, izvērtējot Publiskas personas finanšu līdzekļu un mantas izšķērdēšanas novēršanas likumā noteiktos lietderības apsvērumus,ministrija ir sagatavojusi Ministru kabineta rīkojuma projektu “Par nekustamā īpašuma Pilsētas laukumā 6, Kuldīgā, Kuldīgas novadā, pirkšanu” (turpmāk – rīkojuma projekts), kas paredz atļaut ministrijai pirkt nekustamo īpašumu tehnikuma funkcijas – izglītojamo izmitināšana – nodrošināšanai. |
| 3. | Projekta izstrādē iesaistītās institūcijas | Ministrija un tehnikums. |
| 4. | Cita informācija | Nav. |
|  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Projekts šo jomu neskar |
| 2. | Tiesiskā regulējuma ietekme uz tautsaimniecību un administratīvo slogu |  Projekts šo jomu neskar |
| 3. | Administratīvo izmaksu monetārs novērtējums |  Projekts šo jomu neskar |
| 4. | Cita informācija | Rīkojuma projekts skar tikai attiecīgo nekustamā īpašuma īpašnieku, plašāka sabiedrības līdzdalība nav nepieciešama. |
|  |  |  |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2016.gads** | Turpmākie trīs gadi (*euro*) |
| **2017.** | **2018.** | **2019.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2016.) gadu | Izmaiņas, salīdzinot ar kārtējo (2016.) gadu | Izmaiņas, salīdzinot ar kārtējo (2016.) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 69 742 071 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 69 742 071 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 69 742 071 | 0 | 0 | 0 | 0 |
| 2.1. valsts pamatbudžets | 69 742 071 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar „+” zīmi) | X | 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | 0 |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Rīkojuma projektam nav ietekmes uz valsts budžetu, jo izdevumi, kas saistīti ar nekustamā īpašuma pirkšanu un ierakstīšanu zemesgrāmatā, tiks segti no valsts budžetā 2016.gadam ministrijai programmas 02.00.00 “Profesionālās izglītības mācību iestādes” apakšprogrammā 02.01.00 “Profesionālās izglītības programmu īstenošana” paredzētajiem finanšu līdzekļiem. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ministrija un tehnikums. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem. | Projekts šo jomu neskar. |
| 3. | Cita informācija | Rīkojuma projekts attiecas uz publiskās pārvaldes politiku.Iesniedzamajiem dokumentiem nav piešķirams lietojuma ierobežojuma statuss.Saskaņā ar Oficiālo publikāciju un tiesiskās informācijas likuma 2.panta pirmo daļu un 3.panta pirmo daļu tiesību aktus publicē oficiālajā izdevumā „Latvijas Vēstnesis”, tos publicējot elektroniski globālā tīmekļa vietnē www.vestnesis.lv. |

Anotācijas IV, V un VI sadaļa – projekts šīs jomas neskar.

Izglītības un zinātnes ministrs K.Šadurskis

Vizē:

Valsts sekretāre L.Lejiņa

09.06.2016 13:58

2728

M.Adamane

67047756, Madara.Adamane@izm.gov.lv